Ego Stephanus comes Burgundie laudo et concedo donationem quam frater meus Girardus comes Matiscensis fecit pro remedio anime sue et predecessorum suorum Deo et ecclesie Quinciacensium fratrum scilicet duas montatas singulis ebdomadis in puteo Ledonis liberas et quietas alias etiam duas si eas ab hominibus eius assensu ipsius aut ab ipso elemosina vel emptione ipsi fratres adquirere potuerint hominem quoque quendam Stephanum scilicet Frarinum cum omni tenemento et posteritate ipsius. Pedagia quoque et minagia et alias consuetudines quascunque in terra sua sive in terra sive in aqua predicti fratres daturi fuerant. Si vero prefati fratres aut res eorum aliquid in terra ipsius deliquerint aut alicui aliquod dampnum intulerint solum capitale absque alia emendatione persolventes decetero quieti abeant. Ego quoque Stephanus comes Burgundie donavi fratribus Quinciacensibus omnes consuetudines quascunque in terra mea daturi fuerant et si quid in terra mea deliquerint aut alicui aliquod dampnum intulerint pro solo capitali quieti abeant. Res etiam fratrum eorumdem et donationem quam frater meus illis contulit in custodia et manutenemento accepi. Huius rei testes sunt : Guillermus de Cauvisio, Ricardus de Cauvisio, Guido de Cauvisio, Rainaudus de Treva. Et ut hoc in perpetuum ratum habeatur ego Stephanus comes Burgundie sigilli mei impressione munivi. Actum anno ab Incarnatione Domini Mo Co septuagesimo secundo.